Stari most u Mostaćima
Stari most u Mostaćima, ili Most na Bari, premošćuje riječicu Baru , u gradskom naselju Mostaće u opštini Trebinje, Bosna i Hercegovina.

Pripada skupini tzv. malih seoskih kamenih mostova koji su građeni na nužnim komunikacijama u hercegovačkom kršu i to na manjim rijekama, ponornicama i potocima. 

Ne zna se točno vrijeme izgradnje Starog mosta u Mostaćima, ali iz samog naziva sela (Mostaći) može se pretpostaviti da je veoma star. Građen je na tradicionalno konzervativan način, najvjerojatnije od strane domaćeg graditelja. Most je izgrađen u seoskoj rustikalnoj formi od lomljenog kamena sa dva prelomljena luka. Svodovi i čeoni zidovi izvedeni su u suhozidini samo grubo priklesanim kamenom sa najbližeg nalazišta. Forma nije definirana, tako je prelom u vrhu prešao u zaobljenje. 
Most je dug cca 7,00 m, a širina kolovoza iznosi cca 2,65 m. Rječica Bara premošćena je rustikalnom kamenom mostovskom konstrukcijom sa dva prelomljena luka. Širina lukova je različita; jedan je 2,6 m širine, a drugi 2,25 m. Visina svodova iznosi cca 1,65 m, a visina mosta od betonskog temelja do kolovoza iznosi cca 2,05 m. Podnožje mosta ojačano je betonskim temeljima. Dimenzije središnje betonske stope iznose cca 2,4 m širine i 0,50 m visine.  

Na udaljenosti od 5,00 m, uzvodno od Starog mosta, izgrađen je 1998/1999. godine novi betonski most preko kojeg se odvija promet. 

Most je proglašen za nacionalni spomenik.

Literatura 
 Džemal Čelić, Mehmed Mujezinović, Sarajevo: Sarajevo - Publishing, 1998. -Stari mostovi u Bosni i Hercegovini.

Reference

Vanjske veze 

Nacionalni spomenici u Trebinju
Mostovi u Bosni i Hercegovini